Danny Saucedo

Danny Saucedo, esinejanimega Danny (Daniel Gabriel Alessandro Saucedo Grzechowski, sündinud 25. veebruaril 1986 Stockholmis Rootsis), on Rootsi poplaulja ja laulukirjutaja. Ta sai tuntuks esinemisega Rootsi telesaates "Idol" 2006. aastal, kus ta jõudis esimese kuue hulka.

Danny on sooloartistina avaldanud kolm albumit ja üksteist singlit. Tema debüütalbum "Heart Beats" ning singlid "Tokyo", "Play It for the Girls" ja "Radio" jõudsid Rootsi edetabelite tippu.

Danny oli üks kolmest liikmest Rootsi poptrio E.M.D. koosseisus, mis tegutses aastatel 2007–2010, koos Erik Segerstedti ja Mattias Andréassoniga. Selle ansambliga on ta avaldanud kolm albumit ja kaheksa singlit, millest edetabelite tippu tõusid üks album ja neli singlit. Looga "Jenny Let Me Love You" võideti tiitel "Aasta laul 2008" Grammise muusikaauhindade jagamisel.

Danny on osalenud Rootsi Eurovisiooni-eelsel lauluvõistlusel "Melodifestivalen" kolm korda: 2009. aastal trios E.M.D. looga "Baby Goodbye" saavutati kolmas, sooloartistina 2011. aastal looga "In The Club" ja 2012. aastal looga "Amazing" tõusis ta teisele kohale. 2013. aastal oli ta koos Gina Dirawiga lauluvõistluse saatejuht.

Esimene singel Suurbritannias oli "If Only You" lauljanna Therese'iga. See tõusis Venemaa ja Poola edetabelites esikohale.

Lisaks muusikakarjäärile on Danny dubleerinud rootsi keelde filme ja osalenud reklaamides. Ta oli ka Velveti ja Linda Bengtzingi loo "Victorious" muusikavideos.

Dannyt kirjeldatakse kui tagasihoidlikku ja fännidele pühendunut.

Elulugu

Danny isa on pärit Poolast ja ema Boliiviast. Danny käis Stockholmis Adolf Frederiki muusikakoolis, Lilla Akademieni erakoolis ja Södra Latini gümnaasiumis.

Danny muusikaliseks inspiratsiooniks on olnud Elvis Presley, Michael Jackson, Robin Thicke, Brian McKnight ja George Michael. Michael Jacksoni lugu "Rock With You" on ta nimetanud maailma parimaks lauluks.

Muusikaline tegevus

Telesaade "Idol" 

Danny esines saate "Idol" 2006. aasta eelvoorus All-4-One looga "I Swear". Žürii kiitis teda liigutava ja veenva lauluviisi eest.

Duetivoorus Felicia Brandströmiga esitatud Bryan Adamsi laul "Everything I Do" nimetati saate ajaloo parimaks esituseks.

Saate poolfinaalis sai Danny tänu Nick Lachey loo "What's Left of Me" esitamisele tugeva kriitika osaliseks, sest tema hääl ei sobinud žürii sõnul lauluga. Top 11 finaalis esitas ta Michael Jacksoni liigutuste saatel Jackson 5 laulu "Blame It On The Boogie", esikümne saates tormas lavale, samuti suutis Tommy Nilssoni ballaadiga "Öppna Din Dörr" žüriiliikme Kishti Tomita nutma panna.

Esitused 

9. detsembril 2006 astus ta teiste seas üles Globenis Metallica ja Amy Diamondi lugudega.
Esimene Danny singel oli Tommy Nilssoni "Öppna Din Dörr" kaver.

Debüütalbum "Heart Beats" 

2007. aasta sõbrapäeval avaldas Danny singli "Tokyo", mis tõusis Rootsi edetabelite tippu. Selle looga esines ta ka 2008. aastal Poolas Sopoti laulufestivalil (Sopot International Song Festival), mis on suurim muusikavõistlus Euroopas. Teine singel "Play It For The Girls" tõusis edetabelite tippu samal nädalal, kui "Heart Beats" tõusis albumite edetabelis esikohale. 12. septembril avaldas ta singli "If Only You" feat Therese Grankvist. Singel tõusis Rootsis kolmandale kohale, Poolas esikohale ning jõudis edetabelitesse ka Venemaal ja Jaapanis. Loo autorid said "Stimgitarren Platina" aasta mängituima loo eest (95 062 raadioesitust).

"Let's Dance" ja album "Set Your Body Free" 2008 

Saucedo osales Malin Johanssoniga TV4 tantsusaates "Let's Dance 2008" ja tuli neljandale kohale. 6. septembril võistles ta Jeanette Carlssoniga Rootsit esindades tantsuvõistlusel "Eurovision Dance Contest 2008", lõpetades 12. kohal.

3. novembril 2008 avaldas ta singli "Radio", album "Set Your Body Free" ilmus sama aasta 24. detsembril.

Oscar Görresiga kirjutas ta Alcazari albumi "Disco Defenders" jaoks loo "From Brazil with Love". Samuti on ta kirjutanud Pulse'ile.

"Melodifestivalen" 2009 

E.M.D. võttis "Melodifestivalenist" osa looga "Baby Goodbye". Poolfinaalist Lekslandis saadi otse edasi finaali, kus lõpetati kolmandal kohal .

"Melodifestivalen" 2011 ja album "In the Club" 

2011. aasta alguses ilmus Danny esimene singel ja üle pika aja muusikavideo – "In Your Eyes". "In The Club" oli teine singel samanimeliselt albumilt. Albumil on ka lood The Provideri, Swingfly ja Lazeega.

Ta osales taas saates "Melodifestivalen", seekord sooloartistina looga "In The Club". Koreograafia autoriks on Nick Bass. Poolfinaalis sai Danny 60 872 häält, peaaegu kaks korda rohkem, kui teisele kohale jäänud Pernilla Andersson. Lõpparvestuses jäi ta teisele kohale Eric Saade järel.

Mais esitles Danny Rootsi punktid Eurovisiooni lauluvõistlusel.

2011. aasta suvel esines Danny laulusaadetes "Allsång på Skansen", "Lotta på Liseberg", "Sommarkrysset" ja osales festivalil Ung08. Sügisel oli ta üks kolmest žüriiliikmest saates "True Talent" ning juhtis saadet "Sommarkrysset".

"Melodifestivalen" 2012 ja 2013 

Saucedo sai 2012. aastal looga "Amazing" Malmö poolfinaalist otse finaali. Finaalis jäi ta Loreeni "Euphoria" järel teisele kohale. Pärast finaali avaldas Saucedo arvamust, et tema lool läheks Eurovisioonil paremini.

2013. aastal oli Saucedo koos Gina Dirawiga saate "Melodifestivalen" saatejuht, olles koos tänapäevani noorimad juhid. Saates esines Danny mitme koomilise vahepalaga, näiteks "Karl för sin kostym" ja "Indie Club" ("In The Clubi" Bollywoodi versioon). Saate teises voorus pidasid Gina ja Danny lauluduelli iiri kaksikuteduo Jedwardiga.

"Så mycket bättre" 2016 
2016. aastal osales Danny TV4 telesaates "Så mycket bättre" (eesti versioon on "Laula mu laulu"). Esitatud lauludeks olid "Super 8", "Snacket på stan", "Se mig", "Skepp", "Öppna upp dit fönster", "För kärlekens skull" ja "Vaknat".

E.M.D. 

Danny (D) asutas ansambli E.M.D. koos kahe "Idoli"-kaaslase, Erik Segerstedti (E) ja Mattias Andréassoniga (M). 19. detsembril 2007 ilmus nende esimene singel "All for Love", mis tõusis kuueks nädalaks edetabelite tippu ja teenis välja kolmekordse plaatina 60 000 eksemplari müümise puhul. Debüütalbum "A State of Mind", mis ilmus 14. mail 2008, oli edetabelites 42 nädalat. Singliga "Jenny Let Me Love You" teeniti välja Grammy "Aasta lugu 2008" eest. Ansamber lõpetas tegevuse 2010. aastal.

Muu 

Saucedo on olnud Folktandvårdeni, BRISi ja Vähiliidu Roosa lindi kampaania toetaja, samuti poseerinud koolikiusamise ja looduskaitsega seotud projektide raames fotokalendrites. Ta on kirjeldanud end keskkonnateadliku ja keskkonnale pühendunud inimesena ning on olnud Earth Houri saadik E.M.D-ga on ta salvestanud humoorika muusikavideo "Alltid lika fruktansvärt fräsch" ('alati nii kohutavalt värske') SVT huumorisaate "Gabba Gabba" jaoks.

Laulukirjutajana on Danny muusikat loonud ansamblitele Alcazar ja Pulse.

Seos Eestiga
Septembris 2012 käis Danny peaesinejana Kanal 2 19. aastapäeva peol ja andis saatele "Reporter" intervjuu, püüdes rääkida ka eesti keeles. Ta peatus Nordic Hotel Forumis Tallinnas.

Isiklikku 
Saucedo on avaldanud, et on katoliiklane ja usub tugevalt Jumalasse. Ta leiab, et usk mängib suurt rolli tema alandlikkuses.

Danny oli 2012. aastani (üheksa aastat) suhtes Janna Gränesjöga. Veebruaris 2013 kuulutas Danny, et on suhtes Molly Sandéniga.

Diskograafia

Sooloartistina

Albumid 

 2006 – "Det bästa från Idol" 2006
 2007 – "Heart Beats", Rootsis nr 1 
 2008 – "Set Your Body Free", Rootsis nr 2 
 2011 – "In the Club", Rootsis nr 3
 2015 – "Hör vad du säger men har glömt vad du sa", Rootsis nr 3

Singlid

E.M.D.

Albumid 

2008 A State of Mind
2009 A State of Mind (Deluxe Edition)
2009 Välkommen hem
2010 Rewind

Singlid

2007 "All for Love"
2008 "Jenny Let Me Love You"
2008 "Alone"
2009 "Baby Goodbye"
2009 "Youngblood"
2009 "Välkommen hem"
2010 "Save Tonight"
2010 "What Is Love"

Filmograafia 

2003 "Ondskan" (eesti keeles "Kurjus") – (väike roll)
2009 "Disco-Daggarna" – Harry (hääl) 
2009 "Prinsessan Lillifee 2: Den lilla enhörningen" Prints Jää (hääl)
2010 "Sammys äventyr" (eesti keeles "Sammy seiklused") – Sammy (hääl)

Viited

Välislingid 

 Ametlik veebileht
 Ametlik Instagram
 Ametlik Twitter
 Ametlik YouTube'i leht
 Ametlik Facebook
 Ametlik Facebooki fännileht

Rootsi lauljad
Sündinud 1986